別後寄東萊公
作者：晁說之
朝代：宋

paragraphs: 鳳老不行食，子復將衆雛。
一門三世行，名數文章俱。
自可不富貴，天德公已餘。
公乎默終日，誰言得親疏。
人間亦何事，前賢重作書。
公豈不窮愁，聊爲筆墨娛。
掩卷長嘆息，曷不巖廊與。
卻慚小人計，不當君子君。
可恨空江水，潮生明月初。
捩柁讋北客，別去敢踟躕。
回首望丹穴，涕泫日漣如。